**Felleskatalogen 60 år – siste papirutgave**

*Bente By Jansen,*  Bente.Jansen@lmi.no

Felleskatalogen er med sine 60 utgaver den lengstlevende legemiddelkatalogen i Norden. Svenskene ga ut sin siste papirkatalog i 2015 etter 50 utgaver, og danskene ga i 2010 ut sin siste legemiddelkatalog etter totalt 34 utgaver.

Med innføring av aktiv bestilling i 2010 signaliserte Felleskatalogen at det var ønskelig å få brukerne over på digitale løsninger. Frem til 2010-utgaven fikk helsepersonell (leger, tannleger, veterinærer og farmasøyter) tilsendt boken uoppfordret hvert år. Aktiv bestilling ga halvering av opplaget i løpet av en 3 års periode. I 2016 besluttet styret å fremme de digitale løsningene ytterligere, med nedjustert gratisopplag av 2017-katalogen til sykehusene og betalingsløsning for øvrige mottagere. Den endelige beslutningen om å trykke den siste papirkatalogen i 2018 ble tatt høsten 2017.

Tidspunktet for den endelige utfasingen synes riktig basert på helsevesenets tilbakemeldinger, modenheten til de digitale løsningene, og ikke minst en passende anledning ved markering av selskapets første 60 år.